মাথার ওপর চাঁদ নিয়ে বসেছিল তারা। জোছনা ছিল হাতের ভাঁজে এবং গাছগাছালি, মৃত্তিকা, নদীজুড়ে। তারা বসেছিল ঝোপ-জঙ্গলের আড়ালে। দিন পরিস্কার বলে রাতের ভাগে লোকালয়ের বাইরে এই কাঁচা পথেও উজানি কই মাছের মতো একজন-দু'জন লোক চলাফেরা করছিল। কিরমান হঠাৎ গা-হাতপা ছড়িয়ে বসল। তাতে করে যে আড়ালটুকু নিয়ে বসেছিল তারা, তা নড়ে উঠল। ঘন ঝোপ-জঙ্গুলে জায়গা এটা। পাশে মোন্তাজ অনেকক্ষণ থেকেই বসে বসে ঝিমুচ্ছে। লাশের মতো দিন দিন ফুলে উঠছে শালা। ফুলতে ফুলতে বরবাদ হয়ে যাচ্ছে। শরীর চালাতে যদি টানাহেঁচড়া চালাতে হয় তাহলে জীবনের কী দাম! মনে হচ্ছিল, রামদা বসিয়ে চাপলে এই মাংস কাটবে মন্দ না। ভিতরে-বাইরে অস্থির হয়ে উঠছিল কিরমান। দু'হাত নিসপিস করছিল। মাঘের শীতে দু'জনে মিলে আফসার কাজীকে ধরে এনেছিল। খুন করার জন্য নয়, মারধরে শরীর পাঁকিয়ে দেবার জন্যই তেমন ব্যবস্থা। ইশারা মোতাবেক মোন্তাজ লাঠি উঁচিয়ে দু'ঘা লাগিয়েছিল মানুষটার পিঠে। মুখে কাপড় দু'জনেরই। মাথায় জড়ানো চাদর। আফসার কাজীর মুখে কথা ছিল না। মার খেয়েও চুপচাপ। কাজ শেষে হাঁপাতে হাঁপাতে তারা গিয়ে বসে পড়েছিল আলের ধারে। আর মুখের কাপড় হেঁচকা টানে সরিয়ে ফেলেছিল কিছুক্ষণের জন্যে।